Troels Lund Poulsen (V), 2006-05-24:
Den arabiske verden er et fokusområde for dansk udenrigspolitik.
Det blev fastslået med både køreplanen for fred, som blev lanceret under EU-formandskabet i 2002, og det arabiske initiativ fra 2003.
Angående dagens forespørgsel om status for det arabiske initiativ og iværksættelse af nye tiltag under initiativet er det også Venstres udgangspunkt, at det arabiske initiativ skal ses efter i sømmene med henblik på at gøre indsatsen bedre og også mere effektiv, og det er med tilfredshed, jeg har gennemlæst analysen af det arabiske initiativ og de anbefalinger, der er givet til den næste fase.
Det er klart Venstres holdning, at vi skal prioritere vores indsats over for den arabiske verden mere målrettet.
I den forbindelse skal det arabiske initiativ først og fremmest revideres således, at initiativet i højere grad koncentreres omkring de samarbejdsvillige lande og regeringer, der findes i regionen.
Dette vil med andre ord sige, at det efter Venstres opfattelse vil være udelukket at indgå noget som helst samarbejde med regeringer i lande som Iran og Syrien, hvor viljen til reformer og forandringer er svær at få øje på.
Venstre noterer med tilfredshed, at analysen lægger op til en koncentration af vores støtte i bestemte indsatsområder.
Vi bør således fokusere vores bilaterale indsats på frihedsrettigheder, god regeringsførelse, udvikling af videnssamfund, medier og uddannelse og fremme af ligestilling og kvinders deltagelse i samfundet.
I forbindelse med den tematiske prioritering og de nævnte indsatsområder er det vigtigt at kvalificere vores viden om, hvilke konkrete initiativer og politikker der behøves og kan gennemføres i de enkelte lande.
Herudover er det Venstres holdning, at de nævnte temaer også skal være omdrejningspunktet for den multilaterale indsats, så vi er sikret et bedre samspil mellem de forskellige instanser og hermed også kan udnytte eventuelle synergieffekter.
Som jeg nævnte indledningsvis, er det Venstres holdning, at vi skal gøre en indsats i regionen, for det har vi en forpligtelse til.
Vi bør derfor også satse på at inkorporere det, man kan kalde public diplomacy, i vores indsats for at kommunikere på en anden måde og også for at fortælle, hvad det er for nogle værdier, vi står for.
Det er også nogle af de ting, som udenrigsministeren allerede har taget initiativ til, jævnfør hans tale her i dag.
Et sidste område, som jeg gerne vil slutte af med – og det er bestemt ikke, fordi det ikke er vigtigt – er ngo-indsatsen.
Det er vigtigt, at ngo’erne får et spillerum, som svarer til deres vigtige indsats, og derfor er det også et meget stort skridt i den rigtige retning, at der etableres en pulje for ngo-ansøgninger inden for det tematiske område.
Det vil være med til at bevirke, at det, der hedder people to people-indsatsen eller kontakten mellem folk til folk, bliver udbygget til gavn for den arabiske civilbefolkning og også til gavn for den danske befolkning.
Med disse ord vil jeg på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre og SF fremsætte følgende: Forslag til vedtagelse
»Folketinget opfordrer regeringen til på baggrund af den gennemførte analyse at tilrettelægge næste fase af Det Arabiske Initiativ således, – at initiativet fokuseres på tre centrale temaer: frihedsrettigheder og god regeringsførelse, videnssamfund og øget mediefrihed samt ligestilling, – at de konkrete indsatser ligeledes koncentreres om et begrænset antal bilaterale partnerskabslande, – at initiativet baseres på samarbejde med så vel reformvenlige regeringer som civilsamfundsorganisationer, – at der i samarbejdet sikres en bred inddragelse af den danske ressourcebase, herunder danske ngo’er, – at konkrete samarbejdsprojekter også i fremtiden baseres på dialog og partnerskab, – at indsatserne indgår i et aktivt samspil med andre bilaterale, regionale og multinationale reformindsatser, og – at den danske repræsentation i regionen styrkes.«